AFGØRELSE Nr. 2/1999 TRUFFET AF ASSOCIERINGSRÅDET

associeringen mellem De Europæiske Fællesskaber og deres medlemsstater på den ene side og Republikken Ungarn på den anden side

af 22. juni 1999

om fastlæggelse af vilkårene og betingelserne for Ungarns deltagelse i fællesskabsprogrammet for energieffektivitet - Save II

(1999/626/EF)

ASSOCIERINGSRÅDET HAR -

under henvisning til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Ungarn på den anden side(1);

under henvisning til tillægsprotokollen til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Ungarn på den anden side vedrørende Ungarns deltagelse i Fællesskabets programmer(2), særlig artikel 1 og 2, og

ud fra følgende betragtninger:

(1) I henhold til artikel 1 i nævnte tillægsprotokol kan Ungarn deltage i Fællesskabets rammeprogrammer, særprogrammer, projekter eller andre foranstaltninger, også på energiområdet;

(2) i henhold til artikel 2 i nævnte tillægsprotokol skal vilkårene og betingelserne for Ungarns deltagelse i de i artikel 1 nævnte aktiviteter fastlægges af associeringsrådet -

TRUFFET FØLGENDE AFGØRELSE:

Artikel 1

Ungarn deltager i Det Europæiske Fællesskabs Save II-program i henhold til de vilkår og betingelser, der er fastsat i bilag I og II, som udgør en integrerende del af denne afgørelse.

Artikel 2

Denne afgørelse gælder i hele den periode hvor Save II-programmet gennemføres.

Artikel 3

Denne afgørelse træder i kraft den første dag i måneden efter dens vedtagelse.

Udfærdiget i Bruxelles, den 22. juni 1999.

På associeringsrådets vegne

J. MARTONYI

Formand

(1) EFT L 347 af 31.12.1993, s. 2.

(2) EFT L 317 af 30.12.1995, s. 30.

BILAG I

VILKÅR OG BETINGELSER FOR UNGARNS DELTAGELSE I DET FLERÅRIGE FÆLLESSKABSPROGRAM FOR ENERGIEFFEKTIVITET - SAVE II

1. Ungarn vil deltage i alle foranstaltninger under Fællesskabets flerårige program for energieffektivitet, Save II (i det følgende benævnt "Save II"), i overensstemmelse med målsætninger, kriterier, procedurer og frister, der er fastlagt i Rådets beslutning 96/737/EF(1) om et femårigt program for forberedelse og gennemførelse af foranstaltninger, der skal være omkostningseffektive og fremme energieffektiviteten i Fællesskabet, medmindre denne afgørelse indeholder andre bestemmelser.

2. Vilkårene og betingelserne for fremlæggelse, vurdering og udvælgelse af ansøgninger med tilknytning til støtteberettigede institutioner, organisationer og enkeltpersoner i Ungarn er de samme som vilkårene og betingelserne for støtteberettigede institutioner, organisationer og enkeltpersoner i Fællesskabet inden for rammerne af Ungarns økonomiske bidrag minus administrationsomkostninger som fastsat i bilag II.

3. Om fornødent vil det for at sikre Save II's fællesskabsdimension være nødvendigt, at transnationale projekter og aktiviteter foreslået af Ungarn omfatter et minimalt antal partnere fra Fællesskabets medlemsstater. Dette minimale antal vil som led i gennemførelsen af Save II blive fastsat under hensyn til de forskellige aktiviteters egenart, antallet af partnere i forbindelse med et givet projekt og antallet af lande, som deltager i aktiviteten.

4. Ungarn træffer alle fornødne foranstaltninger for at sikre national koordination og organisation af deltagelsen i Save II.

5. Ungarn indbetaler hvert år et bidrag til De Europæiske Fællesskabers almindelige budget til dækning af omkostningerne ved landets deltagelse i Save II (jf. bilag II).

Associeringsudvalget kan i fornødent omfang justere dette bidrag.

6. Fællesskabets medlemsstater og Ungarn vil inden for rammerne af de eksisterende bestemmelser gøre alt, hvad der står i deres magt, for at fremme den frie bevægelighed og opholdet for personer, der rejser mellem Ungarn og Fællesskabets medlemsstater i forbindelse med deltagelse i aktiviteter, som er omfattet af denne afgørelse.

7. Uden at det i øvrigt indskrænker det ansvar, der i medfør af artikel 5 i Rådets beslutning 96/737/EF påhviler Kommissionen og Revisionsretten for De Europæiske Fællesskaber med hensyn til overvågning og evaluering af Save II, vil Ungarns deltagelse i programmet til stadighed blive overvåget af Ungarn og Kommissionen for De Europæiske Fællesskaber på et partnerskabsgrundlag. Ungarn vil forelægge Kommissionen de fornødne rapporter og medvirke ved andre særlige aktiviteter, som Fællesskabet tager initiativ til i denne sammenhæng.

8. Uden at de procedurer, der er omhandlet i artikel 4 og 5 i Rådets beslutning 96/737/EF, derved berøres, vil Ungarn blive opfordret til at deltage i koordinationsmøder vedrørende ethvert spørgsmål med tilknytning til gennemførelsen af denne afgørelse forud for de ordinære møder i Save-udvalget. Kommissionen underretter Ungarn om resultaterne af disse ordinære møder.

9. Det sprog, der benyttes som led i ansøgningsprocessen, i kontrakter og rapporter og i forbindelse med andre administrative arrangementer under Save II-programmet, skal være et af Fællesskabets officielle sprog.

(1) EFT L 335 af 24.12.1996, s. 50.

BILAG II

UNGARNS FINANSIELLE BIDRAG TIL SAVE II

1. Ungarns økonomiske bidrag vil dække:

- tilskud og anden finansiel støtte fra programmet til ungarnske deltagere

- de ekstra administrationsomkostninger i forbindelse med forvaltningen af programmet, der påløber for Kommissionen for De Europæiske Fællesskaber som følge af Ungarns deltagelse.

2. For hvert regnskabsår må summen af tilskud og anden finansiel støtte, som ungarske støttemodtagere opnår fra programmet, ikke overstige det bidrag, som Ungarn indbetaler, efter fradrag af de ekstra administrationsomkostninger.

Hvis det bidrag, som Ungarn har betalt til De Europæiske Fællesskabers almindelige budget, efter fradrag af de ekstra administrationsomkostninger viser sig at være større end summen af tilskud og anden økonomisk støtte, som ungarske støttemodtagere opnår fra programmerne, fremfører Kommissionen saldoen til det følgende regnskabsår og trækker beløbet fra det følgende års bidrag. Hvis der ved programmets afslutning henstår en sådan saldo, vil beløbet blive tilbagebetalt til Ungarn.

3. Ungarns årlige bidrag andrager fra 1999 309024 EUR. Af dette beløb vil 21024 EUR dække de ekstra administrationsomkostninger i tilknytning til Kommissionens forvaltning af programmet, der hidrører fra Ungarns deltagelse.

4. Finansforordningen vedrørende De Europæiske Fællesskabers almindelige budget finder anvendelse, bl.a. hvad angår forvaltningen af Ungarns bidrag.

Ved denne afgørelses ikrafttræden og i begyndelsen af hvert år sender Kommissionen Ungarn en indkaldelse af midler svarende til landets bidrag til dækning af omkostningerne i henhold til denne afgørelse.

Dette bidrag udtrykkes i euro og skal indbetales til en af Kommissionens euro-bankkonti.

Ungarn indbetaler senest tre måneder efter, at indkaldelsen af midler er afsendt, sit bidrag til dækning af de årlige omkostninger i henhold til denne afgørelse i overensstemmelse med indkaldelsen af midler. Enhver forsinkelse med betalingen af bidraget vil medføre, at Ungarn skal betale renter af det udestående beløb fra forfaldsdatoen. Rentesatsen svarer til den sats, som Den Europæiske Fond for Monetært Samarbejde anvender på sine transaktioner i euro(1) i den måned, hvor forfaldsdatoen ligger, forhøjet med 1,5 procentpoint.

5. Ungarn betaler de ekstra administrationsomkostninger, der er omhandlet i stk. 3 (21024 EUR), via sit nationale budget.

6. Ungarn betaler 144000 EUR af de resterende omkostninger ved landets deltagelse i Save II via sit nationale budget.

Der betales 144000 EUR via Ungarns årlige Phare-tildeling, jf. dog Phare's ordinære programmeringsprocedurer.

(1) Denne sats offentliggøres hver måned i De Europæiske Fællesskabers Tidende, C-udgaven.